நேற்று மதியம் சரியாக 1:30 மணியளவில் தருமபுரம் ஆதீனமும், திருவாடுதுறை ஆதீனமும் சேர்ந்து காவிரியில் தீர்த்தவாரி கொடுப்பதாக அறிவிக்கப்பட்டிருந்தது. தருமபுரம் ஆதீனம் சரியாக மதியம் 1:30 மணிக்கு வந்துவிட்டார். ஆனால், திருவாடுவதுறை ஆதீனம் மதியம் 2:40 மணிக்குத்தான் வந்தார். இறைவனுக்குச் செய்யப்படும் ஆகம முறைகள், குறித்த நேரத்தில் செய்யப்படுவதே சரியானது. எனவே, திருவாவடுதுறை ஆதீனம் காலம் தாழ்த்தி வந்தது சர்ச்சையை ஏற்படுத்தியது. இதேபோல, கடந்த செப்டம்பர் மாதம் நடைபெற்ற `மகா புஷ்க’ரத்தின்போதும் தீர்த்தவாரி தருவதற்கு குறிக்கப்பட்ட நேரத்துக்கு முன்னரே வந்திருந்தார் திருவாடுதுறை ஆதீனம். தருமபுரம் ஆதீனம், காஞ்சி சங்கராச்சாரியார் போன்றவர்கள் இல்லாததால்தானே தன்னிச்சையாக தீர்த்தவாரி கொடுத்து சர்ச்சையை ஏற்படுத்தினார். அதேபோல மீண்டும் நிகழ்ந்திருப்பதால், பக்தர்கள் அதிருப்தி அடைந்திருக்கிறார்கள். அவர்கள் கேள்வியெல்லாம், `இறைவனுக்கு செய்யக்கூடிய ஆகம விதிகளை ஆதீனங்களே மீறலாமா?’ என்பதுதான்.